《送刘得柔入秦》
清代·费锡璜

紫骝卸玉羁，故人来齐安。昂藏河朔气，两鬓萧萧寒。

为言三载别，歧路各漫漫。燕秦二千里，浮云会江干。

雪堂寂寞秋，倾盖暂盘桓。片言泻黄河，随风生波澜。

蛇虺横江湖，噬螫太无端。湛卢不在握，徒手空长叹。

明日东西别，征车不可攀。

作者简介：清四川新繁人，字滋衡。费密次子。豪放不羁，自伤怀才不遇，尝登之罘，投其诗于海中，痛哭而返。其诗古体直接汉魏，近体追踪盛唐。有《掣鲸堂诗集》。